## Odluka Ustavnog suda Republike Hrvatske broj:U-IIIA-2670/2005 od 16. svibnja 2007.

### NN 55/2007 (30.5.2007.), Odluka Ustavnog suda Republike Hrvatske broj:U-IIIA-2670/2005 od 16. svibnja 2007.

# USTAVNI SUD REPUBLIKE HRVATSKE

**1800**

Ustavni sud Republike Hrvatske, u Drugom vijeću za odlučivanje o ustavnim
tužbama, u sastavu sutkinja Jasna Omejec, predsjednica Vijeća, te suci Marijan
Hranjski, Mario Kos, Ivan Mrkonjić, Emilija Rajić i Vice Vukojević, članovi
Vijeća, odlučujući o ustavnoj tužbi koju je podnijela K. P. iz Z., koju
zastupaju B. Š., Z. Š. i T. Š., odvjetnici iz Z., na sjednici održanoj 16.
svibnja 2007. godine, jednoglasno je donio

## ODLUKU

I. Ustavna tužba se usvaja.
II. Županijski sud u Zagrebu dužan je donijeti odluku u predmetu koji se vodi
pred tim sudom pod brojem: Gžn-1327/07 (ranije broj: Pn-593/00) u najkraćem
mogućem roku, ali ne duljem od šest (6) mjeseci, računajući od prvog idućeg dana
nakon objave ove odluke u »Narodnim novinama«.
III. Na temelju članka 63. stavka 3. Ustavnog zakona o Ustavnom sudu Republike
Hrvatske (»Narodne novine«, broj 99/99., 29/02. i 49/02. – pročišćeni tekst),
podnositeljici ustavne tužbe, K. P. iz Z., II. M. n. kbr. 5/II, određuje se
primjerena naknada zbog povrede ustavnog prava iz članka 29. stavka 1. Ustava
Republike Hrvatske (»Narodne novine«, broj 41/01. – pročišćeni tekst), u iznosu
od 7.500,00 kn.
IV. Naknada iz točke III. izreke ove odluke bit će isplaćena iz državnog
proračuna u roku od tri mjeseca od dana podnošenja zahtjeva podnositeljice
Ministarstvu financija Republike Hrvatske za njezinu isplatu.
V. Ova odluka objavit će se u »Narodnim novinama«.

```
Obrazloženje
```

1.Na temelju članka 63. Ustavnog zakona o Ustavnom sudu Republike Hrvatske
(»Narodne novine«, broj 99/99., 29/02. i 49/02. – pročišćeni tekst, u daljnjem
tekstu: Ustavni zakon), podnositeljica je 15. lipnja 2005. podnijela ustavnu
tužbu smatrajući da joj je nerazumno dugim trajanjem parničnog postupka, koji se
vodi pred Općinskim sudom u Zagrebu pod brojem: Pn-593/00, povrijeđeno ustavno
pravo na suđenje u razumnom roku.

ČINJENICE VAŽNE ZA USTAVNOSUDSKI POSTUPAK

2.Ustavni sud je u postupku pokrenutom ustavnom tužbom, primjenom članka 63.
Ustavnog zakona, na temelju navoda ustavne tužbe, očitovanja Općinskog suda u
Zagrebu te uvida u presliku spisa Općinskog suda u Zagrebu broj: Pn-590/00,
utvrdio sljedeće činjenice koje su pravno relevantne za odlučivanje o povredi
ustavnog prava podnositeljice, zajamčenog člankom 29. stavkom 1. Ustava
Republike Hrvatske.
Podnositeljica je 31. siječnja 2000. podnijela tužbu Općinskom sudu u Zagrebu
protiv tuženika »Z. c.« Z. i G. Z. radi isplate naknade štete zbog ozljeda koje
je pretrpjela prilikom dva pada na cesti.
Od podnošenja tužbe u parničnom postupku (31. siječnja 2000.) do donošenja
prvostupanjske presude (14. srpnja 2006.) održano je sedam ročište i provedena
su tri medicinska vještačenja.
Dana 14. srpnja 2006. donesena je prvostupanjska presuda protiv koje stranke
izjavljuju žalbe; podnositeljica 2. kolovoza 2006., a I-tuženi 4. kolovoza 2006.
Nakon izjavljenih žalbi predmet je 7. prosinca 2006. upućen na odlučivanje
Županijskom sudu u Zagrebu.
Dana 8. siječnja 2007. Županijski sud u Zagrebu vraća predmet Općinskom sudu u
Zagrebu radi potrebe donošenja dopunske presude u pogledu odlučivanja o
potraživanju dijela kamata.
Dana 1. veljače 2007. Općinski sud u Zagrebu donosi dopunsku presudu, protiv
koje I-tuženi 6. ožujka 2007. izjavljuje žalbu.
Po žalbi I-tuženog od 6. ožujka 2007. predmet je ponovno dostavljen 23. travnja
2007. Županijskom sudu u Zagrebu, gdje se vodi pod novim brojem: Gžn-1327/07 i
do sada nije riješen.

PRAVO VAŽNO ZA USTAVNOSUDSKI POSTUPAK

3. Za odlučivanje Ustavnog suda o razumnoj duljini sudskog postupka mjerodavne
su odredbe članka 29. stavka 1. Ustava Republike Hrvatske i članka 63. Ustavnog
zakona.

*Ustavna tužba je osnovana.*
4. Svoju odluku Ustavni sud obrazlaže sljedećim utvrđenjima:

4.1. DULJINA SUDSKOG POSTUPKA

Tužba je Općinskom sudu u Zagrebu podnijeta 31. siječnja 2000. godine.
Ustavna tužba podnijeta je 31. siječnja 2005., a do tog dana postupak nije
pravomoćno okončan pa Ustavni sud utvrđuje da je do dana podnošenja ustavne
tužbe postupak trajao pet (5) godina, četiri (4) mjeseca i petnaest (15) dana.

4.2. POSTUPANJE NADLEŽNOG SUDA

Ustavni sud utvrđuje da se postupak u razmatranom razdoblju cijelo vrijeme vodio
pred Općinskim sudom u Zagrebu (prvostupanjskim) da bi od 23. travnja 2007. spis
po drugi put bio upućen Županijskom sudu u Zagrebu radi odlučivanja o žalbama
stranaka protiv prvostupanjske presude od 14. srpnja 2006. i dopunske
prvostupanjske presude od 1. veljače 2007. godine.
U tijeku postupka, vođenog pred Općinskim sudom u Zagrebu, u pravno relevantnom
razmatranom razdoblju utvrđena su dva razdoblja neaktivnosti suda (od 16.
svibnja 2002., kad je sudu bio dostavljen nalaz vještaka, do 4. ožujka 2003.,
kad je bilo održano šesto ročište u predmetu, i od 2. lipnja 2004., kad je
podnositeljica podneskom zatražila nastavak postupka, do 17. veljače 2006., kad
je sud uputio poziv Klinici za traumatologiju Zagreb za dostavu zdravstvenog
kartona podnositeljice) u ukupnom trajanju od trideset mjeseci (preko dvije
godine).

4.3. PONAŠANJE PODNOSITELJICE USTAVNE TUŽBE
(TUŽITELJICE U SUDSKOM POSTUPKU)

Podnositeljica ustavne tužbe, kao tužiteljica u sudskom postupku, prema
utvrđenju Ustavnog suda nije pridonijela duljini postupka. Dapače, u periodu od
2. lipnja 2004. do 17. veljače 2006. podnositeljica je u više navrata podnescima
požurivala zakazivanje ročišta i nastavak postupka u predmetu.

4.4. SLOŽENOST SUDSKOG PREDMETA

Prema utvrđenju Ustavnog suda ne radi se o složenom sudskom postupku.

OCJENA USTAVNOG SUDA

5. Ustavni sud utvrđuje da se predmet vodi u trajanju duljem od pet godina.
Imajući u vidu ukupno trajanje postupka te dijelom neučinkovito postupanje
prvostupanjskog suda, Ustavni sud nalazi da je povrijeđeno pravo podnositeljice
na suđenje u razumnom roku, zajamčeno člankom 29. stavkom 1. Ustava Republike
Hrvatske.
Stoga je, u smislu odredbe članka 63. stavka 2. Ustavnog zakona, donijeta odluka
kao pod točkama I. i II. izreke ove odluke.
6. Sukladno odredbi članka 63. stavka 3. Ustavnog zakona, odlučeno je kao pod
točkama III. i IV. izreke ove odluke.
Visinu naknade, zbog povrede ustavnog prava na donošenje sudske odluke u
razumnom roku, Ustavni sud određuje imajući u vidu sve okolnosti svakog
pojedinog slučaja, uz istodobno uvažavanje ukupnih gospodarskih i socijalnih
prilika u Republici Hrvatskoj.
7. Odluka o objavi odluke (točka V. izreke) temelji se na odredbi članka 29.
stavka 1. Ustavnog zakona.
8. Predsjednik Županijskog suda u Zagrebu dužan je dostaviti Ustavnom sudu
pisanu obavijest o datumima donošenja i otpreme odluke u roku od osam (8) dana
od dana njene otpreme, a najkasnije osam (8) dana od isteka roka određenog u
točki II. izreke ove odluke. Ovaj nalog temelji se na članku 31. stavcima 4. i
5. Ustavnog zakona.

Broj: U-IIIA-2670/2005
Zagreb, 16. svibnja 2007.

USTAVNI SUD REPUBLIKE HRVATSKE
Predsjednica Vijeća
**dr. sc. Jasna Omejec**, v. r.

Odluka, NN 55/2007-1800
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)